KITBA TA' PAULA CAUCHI Għat-tieni darba f'pajjiżna mara ngħatat ħajja ġdida b'trapjant tal-qalb li sar b'suċċess. Il-mara ta' 43 sena ila tbati minn kundizzjoni f'qalba mill-età ta' 18-il sena u issa hija t-tieni mara li rċiviet qalb ta' donatur fid-19-il sena li ilu li nfetaħ il-programm ta' trapjanti tal-qalb f'pajjiżna. Il-konsulent u kirurgu tal-qalb Alexander Manché ddeskriva kif il-pazjenta ma setgħetx temmen li, wara episodji ta' deterjorazzjoni u diżappunti, setgħet tikseb saħħitha lura tant li issa tgħid li tagħlaq żmienha f'żewġ dati: il-jum tat-twelid u l-jum tat-trapjant. It-trapjanti tal-qalb fost in-nisa huma rari hekk kif il-maġġoranza tal-pazjenti li tbattilhom qalbhom f'età li tiflaħ għat-trapjanti huma rġiel. S'issa, f'pajjiżna saru 16-il trapjant tal-qalb, bi 88% minnhom li kienu suċċess. Ħdax mill-14-il pazjent li salvaw l-operazzjoni għadhom ħajjin snin wara t-trapjant. Pazjent minnhom saħansitra għamel trapjant ieħor, ta' kilwa, wara dik tal-qalb. Iżda, irrispettivament minn kemm isiru trapjanti, il-fatt li l-qalb, l-iktar organu kruċjali fil-ġisem, tinqala' minn postha u minflokha titpoġġa qalb ta' persuna oħra huwa kkunsidrat miraklu.